b"\n_START_ARTICLE_\nPen\xc3\xadnsula de Seward\n_START_SECTION_\nGeografia\n_START_PARAGRAPH_\nLa pen\xc3\xadnsula de Seward t\xc3\xa9 diverses caracter\xc3\xadstiques geol\xc3\xb2giques destacades. Els Devil Mountain Lakes, al nord de la pen\xc3\xadnsula s\xc3\xb3n els majors llacs maar del m\xc3\xb3n. Es formaren fa cosa de 21.000 anys com a resultat d'una explosi\xc3\xb3 subterr\xc3\xa0nia de vapor. Els llacs Killeak i White Fish s\xc3\xb3n tamb\xc3\xa9 uns llac volc\xc3\xa0nics de mida considerable. Hi ha quatre serralades que discorren per la part sud de la pen\xc3\xadnsula, sent les m\xc3\xa9s importants les muntanyes Kigluaik. El punt m\xc3\xa9s elevat d'aquesta serralada i de la pen\xc3\xadnsula, \xc3\xa9s el Mont Osborn (1.437 m). Altres serralades s\xc3\xb3n les muntanyes Bendeleben, muntanyes Darby i muntanyes York. El Lost Jim Lava Flow, al nord del Llac Kuzitrin, \xc3\xa9s un camp de lava format entre 1000 i 2000 anys enrere, que t\xc3\xa9 una superf\xc3\xadcie de 228\xc2\xa0km\xc2\xb2. _NEWLINE_Per tota la pen\xc3\xadnsula hi ha distribu\xc3\xafdes diferent fonts termals geot\xc3\xa8rmiques, entre elles Serpentine Hot Springs, Pilgrim Hot Springs, Granite Mountain, Elim, Clear Creek i Lava Creek._NEWLINE_Diferents cursos fluvials discorren per la pen\xc3\xadnsula, sent els m\xc3\xa9s destacats Koyuk, Kuzitrin, Niukluk, Fish, Tubuktilik, Kiwalik, Buckland i Agiupuk. Els rius juguen un paper important en la vida dels habitants de la zona, facilitant les comunicacions i permetent la pesca. _NEWLINE_El punt m\xc3\xa9s occidental de la pen\xc3\xadnsula \xc3\xa9s el cap Pr\xc3\xadncep de Gal\xc2\xb7les, que \xc3\xa9s tamb\xc3\xa9 el punt m\xc3\xa9s occidental del territori continental americ\xc3\xa0. El cap es troba a sols 52 km del cap Dezhnev, el punt m\xc3\xa9s proper d'\xc3\x80sia.\n_START_SECTION_\nHist\xc3\xb2ria\n_START_PARAGRAPH_\nLa pen\xc3\xadnsula porta el nom en honor a William Henry Seward, el Secretari d'Estat dels Estats Units que negoci\xc3\xa0 la compra d'Alaska a R\xc3\xbassia el 1867."